ทีคิวเอ็มจับกลุ่มดิจิทัล ลุยปั๊มยอดปีนี้หมื่นล้าน
ทีคิวเอ็มบุกตลาดดิจิทัลรับไลฟ์สไตล์คนรุ่นใหม่ ตั้งเป้าขายเดือนละ 10 ล้านบาท
15 ต.ค. 2558

ทีคิวเอ็มบุกตลาดดิจิทัลรับไลฟ์สไตล์คนรุ่นใหม่ ตั้งเป้าขายเดือนละ 10 ล้านบาท 
นายอัญชลิน พรรณนา ประธานบริษัท ทีคิวเอ็มอินชัวร์รันส์ โบรคเกอร์ เปิดเผยว่า บริษัทได้พัฒนาช่องทางการขายด้วยดิจิทัลเซอร์วิส หรือการขายผ่านออนไลน์และโซเชียลเน็ตเวิร์กตลอด 24 ชั่วโมง ภายใต้แนวคิด TQM24 เพื่อตอบสนองไลฟ์สไตล์คนรุ่นใหม่ที่ชอบความสะดวก รวดเร็ว และทำธุรกรรมผ่านโทรศัพท์สมาร์ทโฟน ทั้งการซื้อ การขาย การเปิดธุรกิจ และธุรกรรมทางการเงินนอกเหนือจากการค้นหาข้อมูลต่างๆ 
ทั้งนี้ บริษัทได้รวบรวมเบี้ยประกัน 40 บริษัทและทำการเปรียบเทียบเพื่อให้ลูกค้าได้ตัดสินใจสามารถเลือกราคา ความคุ้มครอง และทุนประกันภัยได้ตรงกับความต้องการ 
นอกจากนี้ บริษัทยังมีบริการเสริมให้ลูกค้าโทรเข้ามาสอบถามข้อมูลได้ตลอด 24 ชั่วโมง เพราะตามกฎหมายตัวแทนไม่สามารถโทรหาลูกค้าได้หลังเวลา 20.00 น.
“ตั้งเป้าขายกรมธรรม์ผ่านช่องทางนี้เดือนละ 10 ล้านบาท แต่ถ้าได้รับการตอบรับดีจะเพิ่มยอดขายในช่องทางนี้นอกเหนือจากการโทรผ่านทางโทรศัพท์ ขณะเดียวกันได้เปิดตัวภาพยนตร์โฆษณาใหม่และสติ๊กเกอร์ไลน์ TQM Blue Beary ใช้งบ 60 ล้านบาท” นายอัญชลิน กล่าว
สำหรับยอดขายประกันในช่วง 9 เดือนที่ผ่านมาสามารถทำเบี้ยได้ 7,000 ล้านบาท เพิ่มขึ้น 10% สูงกว่าอุตสาหกรรมที่เพิ่มขึ้น 2% และเชื่อว่าจากมาตรการกระตุ้นเศรษฐกิจของรัฐบาลจะทำให้ประชาชนมีกำลังใช้จ่ายเพิ่มขึ้น ส่งผลดีต่อภาคธุรกิจในช่วงที่เหลือของปีนี้ที่บริษัทคาดว่าจะทำเบี้ยได้ถึง 1 หมื่นล้านบาท
นอกจากนี้ บริษัทจะเดินหน้าตามแผนจดทะเบียนในตลาดหลักทรัพย์ฯ ปี 2560 เหมือนเดิม เพื่อระดมทุนขยายธุรกิจให้ครอบคลุมทั่วประเทศมากขึ้น